Rosa Lund (EL), 2023-04-21:
Det her beslutningsforslag er jo på mange måder en genfremsættelse, og derfor har jeg lyst til at sige, at traditionen tro har vi nu en debat om Danmarks forhold til menneskerettighederne og menneskerettighedskonventionen.
Traditionen tro tager debatten også udgangspunkt i, hvordan vi kan begrænse menneskerettighederne, og hvordan vi kan sørge for, at Danmark ikke skal leve op til dem.
Den udvikling, hvor vi diskuterer, hvordan menneskerettighederne kan droppes, frem for at diskutere, hvordan vi sikrer hver enkelt borger beskyttelse, som menneskerettighederne jo netop giver, synes jeg er meget skræmmende, og det er absolut ikke den måde, vi gerne vil diskutere menneskerettigheder på i Enhedslisten.
Jeg vil gerne diskutere menneskerettigheder, og jeg vil egentlig gerne starte med at sige tak til Dansk Folkeparti for at lægge kortene så ærligt frem, for noget af det, jeg synes er allermest irriterende, er, når vi har beslutningsforslag herinde, som tydeligt strider imod menneskerettighedskonventionen, og som man ligesom prøver at snige igennem.
Så synes jeg, det er meget bedre med ærlig snak fra Dansk Folkeparti om, at de gerne vil ud af konventionerne, og så kan vi diskutere det.
Så tak for det.
Det synes jeg er at tage debatten fra et meget mere ærligt udgangspunkt.
Jeg vil dog sige, at det udgangspunkt, jeg synes vi skal diskutere menneskerettighederne ud fra, ikke er, hvordan vi kan begrænse dem, men hvordan vi kan udvide dem.
Menneskerettighedskonventionen er ikke sådan et loft, som vi hele tiden støder hovedet imod – av, av.
Nej, menneskerettighedskonventionen er det gulv, vi står på, og der er mange trin, vi kan gå højere op her.
Jeg synes, det burde være sådan, vi diskuterede det, men det er det så ikke i dag, og det er også fair nok, når det er Dansk Folkeparti, der har fremsat forslaget.
Så kan vi jo selv fremsætte et beslutningsforslag, som tager udgangspunkt i, hvordan vi udvider menneskerettighederne, hvis vi gerne vil have den debat.
Under det danske formandskab for Europarådet i 2018 lykkedes det jo den daværende danske regering at få vedtaget den såkaldte Københavnererklæring.
Det skete efter mange års dansk lobbyarbejde, der havde til formål at få Den Europæiske Menneskerettighedsdomstol til at blande sig mindre i den stramme danske udlændingepolitik.
Nu blev Københavnerklæringen ikke helt så vidtgående som det første danske udkast, men i dag, her flere år senere, er der vist almindelig enighed blandt dem, der følger Den Europæiske Menneskerettighedsdomstols praksis, om, at erklæringen fik domstolen til at trække følehornene til sig og udvise en større tilbageholdenhed med at blande sig.
Vi behøver ikke en second opinion fra Strasbourg.«
Enhedslisten er helt, helt uenig i den tidligere justitsministers synspunkt.
Når vi netop har menneskerettighedskonventionen og en menneskerettighedsdomstol, er det udtryk for, at det ikke er godt nok at overlade ansvaret for at overholde menneskerettighederne til de enkelte lande.
Rusland, Ungarn og Tyrkiet er alle lande, som har tilsluttet sig både Europarådet og Den Europæiske Menneskerettighedskonvention, men jeg synes, det er svært at argumentere for, at vi bare skal overlade ansvaret for at overholde menneskerettighederne til Putin, Orbán eller Erdogan.
Hvis det ikke havde været for Menneskerettighedsdomstolens dom i Jersildsagen i 1994, kunne vi i dag have haft et medielandskab, hvor aviser, medier, radio og tv holdt sig tilbage fra at gengive ekstremistiske synspunkter og dermed fortiede dem.
Menneskerettighedsdomstolen slog i 1994 fast, at man ikke kan straffe budbringeren, altså journalisten, for at vidererapportere yderliggående synspunkter.
Den dom har altså været virkelig afgørende for ytringsfriheden og medielandskabet i Danmark.
Det er jo en gammel sag, men jeg synes alligevel, den er værd at fremhæve.
Vi har også andre sager fra Den Europæiske Menneskerettighedsdomstol, hvor Danmark helt åbenlyst ikke har overholdt reglerne.
Det er jo ikke så længe siden, vi har ændret reglerne for familiesammenføring, fordi de var i strid med menneskerettighederne.
Derfor synes jeg bare, det er beviset på, at vi har brug for en second opinion fra Strasbourg.
Og det kommer nok ikke bag på nogen – jeg vil i hvert fald sige, at hvis det kommer bag på nogen inde i den her sal, at Enhedslisten er uenig i det her forslag, har vi gjort vores arbejde dårligt – at jeg bare vil understrege, at vi stemmer imod det her forslag.